Unsen vruntliken grot etc. Ersamen etc. Wi hebben entfangen juwen bref, de gescreven was des donrdages na paschen, dar inne gi uns besloten sanden des hovetmans bref van Wyborch, welke breve beide wi wol vornomen hebben, und hir up hebbe wi int beste enes breves wedder geramet an den hovetman, dar van wi ju de copien van worden to worden binnen dussem breve besloten, overscriven. Ok sende wi ju den hovetbref, dat gi en deme hovetmanne vort tor hant schicken mogen. Vortmer alse gi uns scriven, dat gi menen to vorbedende de uwe, noch de Narve nicht to sokende etc., des dunket uns nutte wesen, dat gi de juwen und den kopman warnen, dat se sik vor sien, und doch de vart nicht vorbeden, wente dat unser donde allene nicht en is. Hir mede siit dem almechtigen Gode bevolen to langen saligen tiden. Gescreven, under unsem secrete, des mandages vor s. Juryens dage, int jar xviij. Borgermestere und raet der stat Rige. Adress: Den ersamen etc. borgermestere und raet der stat Revele etc.